Otoya Yamaquçi

Otoya Yamaquçi — Yaponiya Sosialist Partiyasının sədri İneciro Asanumanı qətlə yetirmiş yapon tələbə, siyasi fəal. Yamaquçinin törətdiyi qətlin əks olunduğu foto Pulitser mükafatına layiq görülüb. Yamaquçi həbsxanada intihar edib.

 Həyatı 
Otoya Yamaquçi 1943-cü il fevralın 22-də Tokionun Tayto dairəsində anadan olub. Atası Şimpey Yamaquçi Yaponiya Özünümüdafiə Qüvvələrinin yüksək rütbəli zabiti olub. Ana babası isə yazıçı Namiroku Murakami olub. "Böyük Yaponiya" partiyasının üzvü olub. Müxtəlif ittihamlarla 10 dəfə həbs olunub. 1960-cı il oktyabrın 12-də 17 yaşı olanda Yaponiya Sosialist Partiyasının sədri İneciro Asanumanı qətlə yetirib. Cinayət Asanumanın çıxış etdiyi vaxt baş verib. Yamaquçi onu dinləyən kütlədən ayrılaraq Asanumaya hücum edib və vakicaşi qılıncı ilə ona 2 zərbə endirib. Daha sonra polisə verdiyi ifadədə Yamaquçi Sanzo Nosakanı də öldürməyi planlaşdırdığını deyib.

Bundan sonra Otoya həbs olunaraq azyaşlılar üçün nəzərdə tutulmuş həbsxanada saxlanılıb. 1960-cı il noyabrın 2-də həbsxanada özünü asıb. Özünü asmamışdan qabaq saxlanıldığı kameranın divarına diş məcunu ilə "Yaşasın imperator!" və "Kaş ki bu vətənə fəda edəcəyim 7 canım olardı" şüarlarını yazıb. "Yeddi canım olsa yeddisi də ölkəyə fəda olsun" şüarı XIV əsrdə yaşamış yapon samurayı Kusunoki Masaşiqeyə məxsusdur.

 İstinadlar 

Kateqoriya:Əlifba sırasına görə şəxslər
Kateqoriya:Tokioda vəfat edənlər
Kateqoriya:Özünü asaraq intihar edənlər
Kateqoriya:Həbsdə ölən şəxslər
Kateqoriya:Yaponiya sui-qəsdçiləri